DOI: 10.14457/tu.the.2020.696
title: ฟิล์มเซลลูโลสผสมไมโครเอ็นแคปซูลน้ำมันหอมระเหยเพื่อยืดอายุการเก็บรักษาผลผลิตลองกอง (Aglaia dookoo Griff.)

description: งานวิจัยนี้มีวัตถุประสงค์เพื่อศึกษาประสิทธิภาพของน้ำมันหอมระเหยจากพืชชนิดต่าง ๆ ในการควบคุมเชื้อสาเหตุโรคผลเน่าของลองกอง เพื่อพัฒนาและศึกษาประสิทธิภาพของฟิล์มผสมไมโครแคปซูลน้ำมันหอมระเหยเคลือบผลผลิตลองกองเพื่อยืดอายุการเก็บรักษาและป้องกันโรคผลเน่า โดยการศึกษาครั้งนี้สามารถแยกเชื้อรา Lasiodiplodia theobromae สาเหตุของโรคผลเน่าในลองกอง ได้จำนวน 21 ไอโซเลท ซึ่งไอโซเลทที่ TP-18 มีความสามารถสูงสุดในการก่อให้เกิดโรคผลเน่าของลองกอง โดยแสดงอาการของโรคภายใน 3 วัน และแพร่กระจายเต็มผลภายใน 5 วัน เมื่อทดสอบประสิทธิภาพของน้ำมันหอมระเหย 5 ชนิด ได้แก่ กานพลู (Syzygium aromaticum L.), เมล็ดผักชีลาว (Anethum graveolens L.), เมล็ดมะรุม (Moringa oleifera Lam.), เมล็ดยี่หร่า (Cuminum cyminum L.) และโป๊ยกั๊ก (Illicium verum) ในการยับยั้งเชื้อราสาเหตุโรคผลเน่าในลองกอง พบว่า น้ำมันหอมระเหยเมล็ดยี่หร่าความเข้มข้น 100 เปอร์เซ็นต์ มีประสิทธิภาพในการยับยั้งเชื้อราสาเหตุโรคของลองกองได้ดีที่สุดเมื่อเปรียบเทียบกับหน่วยทดลองอื่น (p&lt;0.05) และเมื่อทดสอบประสิทธิภาพของน้ำมันหอมระเหยที่ความเข้มข้น 0.5, 1, 5 และ 10 เปอร์เซ็นต์ เพื่อหาความเข้มข้นต่ำที่สุดในการยับยั้งเชื้อราสาเหตุโรค พบว่าน้ำมันหอมระเหยเมล็ดยี่หร่า และน้ำมันหอมระเหยโป๊ยกั๊ก ที่ความเข้มข้น 10 เปอร์เซ็นต์ มีประสิทธิภาพในการยับยั้งเชื้อสาเหตุโรคได้ดีที่สุด โดยมีขนาดโคโลนีเท่ากับ 1.27±0.25 เซนติเมตร เมื่อพัฒนาไมโครแคปซูลน้ำมันหอมระเหย พบว่า ไมโครแคปูซลน้ำมันหอมระเหยเมล็ดผักชีลาว ที่ใช้สารห่อหุ้ม GA มีลักษณะเป็นเกล็ด สีขาว เมื่อตรวจสอบภายใต้กล้องจุลทรรศน์ที่กำลังขยาย 40x พบว่ามีลักษณะเป็นแผ่นเหลี่ยม ใส ผิวขรุขระ และเมื่อสังเกตภายใต้กล้อง Benchtop SEM ที่กำลังขยาย 500x พบว่ามีลักษณะผิวเรียบ และมีส่วนที่มีลักษณะกลมกระจายอยู่ มีขนาดเท่ากับ 37.45 ไมโครเมตร ทั้งนี้ทำการทดสอบหมู่ฟังก์ชัน พบว่า ปรากฏพีคของน้ำมันระเหยและสารห่อหุ้มในเส้นกราฟของไมโครแคปซูลซึ่งแสดงให้เห็นว่ามีการกักเก็บน้ำมันหอมระเหยภายในสารห่อหุ้ม การทดสอบการปลดปล่อย พบว่า มีการแพร่ฟิกเกียน โดยที่ระยะเวลาก่อน 360 นาที มีการปลดปล่อยน้ำมันหอมระเหยออกมา 75 เปอร์เซ็นต์ และหลังจากนั้นมีการปลดปล่อยออกมาอย่างช้า ๆ และการทดสอบประสิทธิภาพการห่อหุ้มคิดเป็น 70.46 เปอร์เซ็นต์ เมื่อทดสอบประสิทธิภาพของไมโครแคปซูลน้ำมันหอมระเหยในการยับยั้งเชื้อสาเหตุโรคผลเน่าในลองกอง พบว่า ที่ระยะเวลา 24 ชั่วโมง ไมโครแคปซูลน้ำมันหอมระเหยจากเมล็ดผักชีลาวที่มีสารห่อหุ้มจาก GA ความเข้มข้น 10 เปอร์เซ็นต์ มีประสิทธิภาพในการยับยั้งเชื้อราได้ดีที่สุด โดยมีขนาดโคโลนี เท่ากับ 2.30±1.75 เซนติเมตร รองลงมาเป็นไมโครแคปซูลน้ำมันหอมระเหยจากโป๊ยกั๊กที่มีสารห่อหุ้มจาก GA ความเข้มข้น 10 เปอร์เซ็นต์ และไมโครแคปซูลน้ำมันหอมระเหยจากเมล็ดผักชีลาวที่มีสารห่อหุ้มจาก GA ความเข้มข้น 5 เปอร์เซ็นต์ โดยมีขนาดโคโลนี เท่ากับ 3.91±0.18 และ 4.03±0.03 เซนติเมตร ตามลำดับ ซึ่งไม่แตกต่างกันทางสถิติ (p&lt;0.05) และที่ระยะเวลา 48 ชั่วโมง ไมโครแคปซูลน้ำมันหอมระเหยจากเมล็ดผักชีลาวที่มีสารห่อหุ้มจาก GA ความเข้มข้น 5 เปอร์เซ็นต์ ยังคงประสิทธิภาพในการยับยั้งการเจริญดีที่สุด โดยมีขนาดโคโลนี เท่ากับ 3.66±0.22 เซนติเมตรเมื่อทดสอบประสิทธิภาพของฟิล์มเซลลูโลสผสมไมโครแคปซูลน้ำมันระเหย พบว่า การใช้ฟิล์มเซลลูโลสผสมไมโครแคปซูลน้ำมันหอมระเหยจากเมล็ดผักชีลาวที่มีสารห่อหุ้มจาก GA ความเข้มข้น 10 เปอร์เซ็นต์ สามารถชะลอการเกิดสีน้ำตาลของเปลือกผลและชะลอการหลุดร่วงของช่อผลได้ดีกว่าชุดควบคุม โดยมีอายุการเก็บรักษานาน 5 วัน ในขณะที่กรรมวิธีควบคุมมีอายุการเก็บรักษา 3 วัน